Predaj se, srce (Indexi)
Predaj se, srce/Budi kao more je singl sarajevske pop rock grupe Indexi, a objavila ga je izdavačka kuća Jugoton u aprilu 1973. godine. Sa pjesmom "Predaj se srce" grupa Indexi osvojila je te iste godine prvu nagradu na najvećem pop festivalu u bivšoj Jugoslaviji - "Vaš šlager sezone". Muziku i stihove za ovu pjesmu napisao je Aleksandar Korać, a muzički aranžman basist Fadil Redžić i klavijaturist Đorđe Novković. U to vrijeme Đorđe Novković je ponovo bio klavijaturist Indexa, a kasnije će nastupati kao istaknuti pop aranžer i kompozitor u bivšoj Jugoslavijii. Ova pjesma je komponirana u čistom pop muzičkom stilu, a namijenjena je masovnoj publici. Potvrda toga je da je ova ploča bila prvi "zlatni singl" koji su do tada ostvarili. Međutim, zanimljivost u ovoj pjesmi je tehnika sviranja "slide gitare" Slobodana "Bode" Kovačevićeva. Pjesma na B strani pod nazivom "Budi kao more" urađena je progresivnom rock stilu sa istaknutim sviranjem električnih orgulja i klavira Đorđa Novkovića, pjevanjem Davorina Popovića i gitarskim solom u sredini pjesme. Stihove je napisao basist Fadil Redžić, a muziku gitarist Slobodan "Bodo Kovačević. Ovo je bio posljednji u nizu singlova grupe Indexi snimljenih za izdavačku kuću Jugoton sa pjesmama koje će se ubrzo zatim pojaviti objedinjene na njihovom prvom LP izdanju, sa poznatom ružičastom naslovnicom "Indexi" 1974. godine. Ovaj period je zapravo bio kraj prve "progresivne faze" u muzičkoj karijeri Indexa. Ohrabreni komercijalnim uspjehom ovog singla, odlučili su slijediti pop i schlager muzički smjer tokom većeg dijela druge polovine 1970 -ih, s jednim značajnim, ali iznenadnim "progresivnim povratkom" 1978. godine kada su napravili veoma kvalitetni album "Modra rijeka". Sa singlom "Predaj se srce" grupa Indexi su najavili prekid sa svojim avanturama u progresivnom rock stilu, prihvativši lagahni zvuk pop muzike u svojim pjesmama.